
A szakmai gyakorlatunk a vasárnap reggeli indulással kezdődött Csíkszeredából Budapestre. Az út picit hosszú volt, de jó volt a hangulat a buszon. Estére értünk oda, és hamar el is sikerült foglalnunk a szállásunkat. Apartmanokban aludtunk, amelyek szépen berendezett új építésű lakások voltak.  Hétfőn reggel, miután reggeliztünk, elmentünk villamossal a Magyar Testnevelési és Sporttudományi Egyetemre, ahol egy bemutatót tartottak nekünk. Többek között szó volt az egyetem történetéről, tevékenységéről, feladatairól, kinevelt sikeres diákokról, szakokról, tanárokról. Megtudhattuk, hogy miért érdemes ezen az egyetemen tanulni.  A power pointos bemutatót követte egy körtúra. Megnézhettük a labor épületet, ahol különböző sport kutatásokat végeznek. Ezekben a laborokban ki tudják mutatni azt is, hogy a profi sportolók doppingoltak-e, és ha igen, akkor milyen tiltott anyagot használtak. Ha megjelenik a piacon egy új táplálék kiegészítő, be tudják vizsgálni, hogy tartalmaz-e tiltott szert. Szóval egy nagyon jól felszerelt laborba sikerült betekintést nyernünk. 
Tovább sétálva megnézhettük a könyvtár épületét, a tornatermeket. Betekinthettünk a küzdő sportok épületébe is. Ezt követte egy finom ebéd és délután következett egy városnézés. 
A városnézés egy helyi idegenvezető segítségével történt. Megnéztük a Hősök-terét, Vajdahunyad várát és a Városligetet. 
Kedden ellátogattunk a Magyar Sporttudományi Egyetem atlétika pályájához, illetve a korszerűen felszerelt fitnesz termébe. A létesítményben a legperformensebb gépekkel edzhettünk, próbálhattunk ki különböző gyakorlatokat. Számomra hatalmas élmény volt ilyen körülmények között edzeni. Innen mentünk majd ebédelni és délután szabadfoglalkozás volt. Szerdán voltunk a Sándor Károly Labdarúgó  Akadémián (MTK), ahol betekintést nyertünk a foci világába. Az ottani szakemberek bemutatták nekünk az Akadémiát illetve a klub működési elveit. Megtudtuk, hogy milyen eredményeket értek el, illetve hogyan érték el ezeket. Elmondták azt is, hogy hogyan tesztelik a sportolóikat, illetve hogyan nevelnek sikeres labdarúgókat. Ki is emeltek pár olyan nevet, akik válogatott/sikeres focisok lettek, mint például: Szoboszlai Dominik vagy Schafer András. 
Csütörtökön folytattuk a program sorozatot a Magyar Sporttudományi Egyetemen, ahol részt vehettünk egy judo illetve karate edzésen. Mivel 17 évet judóztam versenyszerűen, így ez a nap egy ünnepnap volt számomra. Újra ott állni a tatamin és érezni azt a pozitív erőt, ami sok sikerhez vezetett karrierem során nagyon kellemes volt. A judo edzésen az ottani diákok bemutatták nekünk az esés iskolát, a leszorítások változatait, és az azokból való kijövést. Én magam is mutattam egy technikát, amit hasznosnak találtam a tapasztalataim alapján. A judo edzést követte a karate. Itt is hatalmas élményben volt részem, hiszen a magyar karate edző mellett egy japán karate világbajnok tartotta az edzést. Egy ilyen profi sportoló mozgásait és technikáit látni élőben ez igazán megtisztelő dolog. Megnézhettük, hogyan kell ütni és rúgni hatékonyan, kellő gyorsasággal. 
Pénteken ellátogattunk a Nemzeti Közszolgálati Egyetemre. Ott körbevezettek bennünket az egyetem uszodájába, multifunkcionális sport termébe, fitnesz illetve a küzdő sportok termébe. Megnéztük a kinti atlétika pályájukat, foci és teniszpályát. Mint megtudtuk van az egyetemnek saját fedett gyakorló csarnoka, ahol az ottani hallgatók megtanulnak éles fegyverrel lőni, illetve alkalmas taktikai lőgyakorlatokra is sor kerül. 
Szombaton volt a haza utazás és a szakmai gyakorlat vége. 

